Ħarsa lejn l-istejjer ewlenin fil-gazzetti tal-lum
Din hija ħarsa lejn l-istejjer ewlenin fil-faċċati tal-lum. THE TIMES b'ritratt fil-paġna ta' quddiem ta' Dr Bernard Grech bil-ġurnal jgħid li Dr Grech rebaħ l-appoġġ biex jitfa' n-nomina tiegħu għal Kap tal-Partit Nazzjonalista. Il-ġurnal jgħid li Roberta Metsola u Therese Comodini Cachia rtiraw milli jitfgħu l-kandidatura tagħhom għal din it-tiġrija. Rapport ieħor tat-Times jgħid li l-pulizija jinsabu qrib li jtemmu l-investigazzjonijiet tagħhom dwar il-bank Pilatus u mistennija jipproċedu l-qorti. Il-ġurnal jgħid li l-Kummissarju tal-Pulizija Angelo Gafa' qal li minkejja li l-pubbliku ħaseb li l-pulizija m'huma jagħmlu xejn, il-korp jinsabu qrib li jsolvu l-każ tal-Bank Pilatus. L-ORIZZONT L-ORIZZONT bid-dettalji fil-paġni ta' ġewwa, il-ġurnal isellem il-memorja ta' Sam Sammut li kellu karriera ta' 47 sena fil-ġurnaliżmu u li miet jumejn ilu. Rapport tal-Orizzont jgħid li wara jiem ta' botti, messaġġi pubbliċi u theddid ta' libell bejn il-fazzjonijiet differenti fi ħdan il-PN, ilbieraħ beda jsir l-ewwel ċaqlieċ tanġibbli fit-tiġrija għall-Kap b'Roberta Metsola u Therese Comodini Cachia jgħidu li mhux se jikkontestaw, u Adrian Delia jitfa' ismu għall-elezzjoni ta' kap tal-Partit. Il-ġurnal b'rapport mill-qorti li jgħid li wieħed miż-żewġ kuġini milquta mill-isparatura li qatlet wieħed minnhom, kiteb fuq karta li tatu pulizija l-imsijiet taż-żewġ akkużati b'dan ir-reat. Dawn huma Leon Debono u Owen Schembri. THE MALTA INDEPENDENT b'ritratt meħud waqt it-tifkira tal-anniversarju mill-bomba atomika ta' Hiroshima 75 sena ilu. Rapport tal-Independent jgħid li Dr Bernard Grech x'iktarx li se jkun l-uniku kandidat li se jikkontesta lil Adrian Delia għat-tiġrija ta' Kap tal-Partit Nazzjonalista. Il-ġurnal b'rapport ieħor li jgħid li fl-2019 il-Knisja rreġistrat surplus ta' 3.5 miljun ewro, iżda mistennija tagħmel telf ta' madwar 8 miljun ewro din is-sena minħabba l-effetti tal-pandemija. IN-NAZZJON b'rapport li jgħid li sa lbieraħ f'nofsinhar kien hemm 20 każ ieħor ta' Covid, għal total ta' 267 każ attiv. Fost il-każi ta' lbieraħ kien hemm erbat itfal. Il-ġurnal jgħid li bħalissa r-rata ta' trasmissjoni minn persuna għall-oħra hi ta' kważi 2. Rapport ieħor tan-Nazzjon jikkwota lill-Kap tal-Partit Nazzjonalista Adrian Delia jgħid li biex ikollok ekonomija b'saħħitha jrid ikollok poplu b'saħħtu. Sostna li l-Prim Ministru abdika mir-responsabbilita' tiegħu ta' Prim Ministru.